Unsen vruntliken grot vorgescreven. Wetet, erwerdigen heren unde guden gunnere, borgermeystere unde radmen der stad Revall, na dem male, also gy lichte wol vornomen hebben, dat sommelike der Dudeschen stede unsem gnedigen heren, deme koninge, unde sinen riken entsecht hebben, wodanne wiis se dat gedan hebben, dat hebbe gy ok lichte wol vornomen. Worumme sin wy van jw begerende, dat gy uns toscriven, wo gy mit unsem gnedigen heren, dem koninge, unde sinen riken unde dessem lande darane sitten willen. Des begere wy juwe bescrevene antwarde by dessem jegenwardigen boden Karl Niclisson. Siit Gode bevolen to langen tiiden gesunt. Gescreven to Tenala na Godes bort mcd jar in dem xxvij:ten, des sondages vor unses Heren hemmelvart dage, under unsem ingesegel, also sin Otto Pogwisch, ritter, hovetman uppe Raseborch, Clawes Ludekesson, hovetman uppe Abo, der wy nw to der tiidh brukende sin van wnses gnedigen heren hovetluden wegen in dessem lande. Adress: Den ersammen heren, borgermeysteren unde den radmen der stad Revall, kome desse breff mit werdicheyt.